স্বয়ংক্রিয় সিগন্যাল সিস্টেম বসানোর জন্য হাওড়া এবং শিয়ালদহ থেকে ডানকুনি ও হাওড়া-ব্যান্ডেল মেন লাইনে বেশ কিছু ট্রেন বাতিল করা হবে।ফলে আজ, শনিবার থেকে ঘুরপথে চলবে অনেক ট্রেন। যার ফলে অসুবিধায় পড়তে পারেন নিত্যযাত্রীরা।
লাইন পাতা হয়ে গিয়েছিল আগেই। এবার তাকে চালু লাইনের সঙ্গে যুক্ত করে বসানো হবে স্বয়ংক্রিয় সিগন্যাল সিস্টেমও। ওই কাজের জন্য শনিবার থেকে আগামী ১৩ অগস্ট ডানকুনি এবং হাওড়া-ব্যান্ডেল শাখায় বহু ট্রেন অনিয়মিত হয়ে পড়বে। পূর্ব রেল সূত্রের খবর, বালি থেকে ডানকুনির মধ্যে তৃতীয় লাইনটি ‘নন ইন্টালক সিগন্যাল সিস্টেমের’ মধ্যে দিয়ে চালু লাইনের সঙ্গে যুক্ত হবে। রেল আধিকারিকেরা জানিয়েছেন, ওই কাজের জন্য দিনকয়েক যাত্রীদের কিছুটা অসুবিধা হবে ঠিকই। কিন্তু কাজ শেষ হলে সুফল মিলবে বহুগুণ। ফলে যাত্রীরা নিশ্চই সহযোগিতা করবেন।
হাওড়া এবং শিয়ালদহ ডিভিশনে ট্রেন অনুপাতে লাইনের সংখ্যা কম। ফলে ট্রেনের গতিও বাড়ছে না। একটি লাইনে কোনও গোলমাল হলে পর পর ট্রেন দাঁড়িয়ে পড়ে। ফলে একটি লাইন বাড়ানো গেলে, কিছুটা হলেও পরিকাঠামো বাড়বে। বাড়বে ট্রেনের গতিও।
পূর্ব রেল জানিয়েছে, শনিবার একটি লোকাল ট্রেন বাতিল করা হয়েছে। আগামিকাল, রবিবার বাতিল হবে ৩০টি লোকাল, হুল এক্সপ্রেস, কবিগুরু এক্সপ্রেস, ময়ূরাক্ষী প্যাসেঞ্জার। ৬ তারিখে বাতিল থাকবে তিনটি লোকাল এবং ময়ূরাক্ষী প্যাসেঞ্জার। ৭ এবং ৮ অগস্ট ১২টি দূরপাল্লার ট্রেনকে অন্য রুট দিয়ে ঘুরিয়ে নিয়ে যাওয়ার ব্যবস্থা হয়েছে। ৯ অগস্ট ছ’টি দূরপাল্লার ট্রেনকে ব্যান্ডেল হয়ে ঘুরপথে নিয়ে যাওয়া হবে। একইভাবে, ১০ থেকে ১২ তারিখ পর্যন্ত অনেক ট্রেনকেই ঘুরপথে চালানো হবে। তবে ১২ তারিখ হাওড়া ও শিয়ালদহের ২৮টি লোকালকে ঘুরপথে চালানো হবে।